CELEX: 32020R1290
Language: sk
Date: 2020-09-09 00:00:00
Title: Vykonávacie nariadenie Komisie (EÚ) 2020/1290 z 9. septembra 2020 o zatriedení určitého tovaru do kombinovanej nomenklatúry

16.9.2020   
               
               
                  SK
               
               
                  Úradný vestník Európskej únie
               
               
                  L 302/14
               
            
         VYKONÁVACIE NARIADENIE KOMISIE (EÚ) 2020/1290
         z 9. septembra 2020
         o zatriedení určitého tovaru do kombinovanej nomenklatúry
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (1), a najmä na jeho článok 57 ods. 4 a článok 58 ods. 2,
         keďže:
         
                     (1)
                  
                  
                     S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu Rady (EHS) č. 2658/87 (2), je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
                  
               
                     (2)
                  
                  
                     V nariadení (EHS) č. 2658/87 sa stanovili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
                  
               
                     (3)
                  
                  
                     Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe odôvodnenia uvedeného v stĺpci 3 danej tabuľky.
                  
               
                     (4)
                  
                  
                     Je potrebné umožniť, aby sa držiteľ záväzných informácií o nomenklatúrnom zatriedení tovaru vydaných v súvislosti s tovarom, na ktorý sa vzťahuje toto nariadenie, ktoré nie sú v súlade s týmto nariadením, mohol na tieto informácie aj naďalej odvolávať počas určitého obdobia v súlade s článkom 34 ods. 9 nariadenia (EÚ) č. 952/2013. Toto obdobie by malo byť stanovené na tri mesiace.
                  
               
                     (5)
                  
                  
                     Opatrenia stanovené v tomto nariadení sú v súlade so stanoviskom Výboru pre colný kódex,
                  
               PRIJALA TOTO NARIADENIE:
         
            Článok 1
            Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry pod číselný znak KN uvedený v stĺpci 2 tejto tabuľky.
         
         
            Článok 2
            Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, je možné odvolávať sa aj naďalej v súlade s článkom 34 ods. 9 nariadenia (EÚ) č. 952/2013 počas troch mesiacov odo dňa nadobudnutia účinnosti tohto nariadenia.
         
         
            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Toto nariadenie je záväzné v celom rozsahu a priamo uplatniteľné vo všetkých členských štátoch.
         
         
            V Bruseli 9. septembra 2020
            
               
                  Za Komisiu
               
               
                  v mene predsedníčky
               
               Gerassimos THOMAS
               
                  generálny riaditeľ
               
               
                  Generálne riaditeľstvo pre dane a colnú úniu
               
            
         
         
            (1)  Ú. v. EÚ L 269, 10.10.2013, s. 1.
         
            (2)  Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).
      
      
         
            PRÍLOHA
            
                        Opis tovaru
                     
                     
                        Zatriedenie (číselný znak KN)
                     
                     
                        Odôvodnenie
                     
                  
                        (1)
                     
                     
                        (2)
                     
                     
                        (3)
                     
                  
                        Drevené lamely vyrobené z viacerých vrstiev bukových alebo brezových dýh, s dĺžkou od 480 mm do 1960 mm, so šírkou od 25 mm do 105 mm a s hrúbkou približne 10 mm.
                        Sú lúpané, vrstvené, spojené lepidlom a potiahnuté. Lamely sú po stranách zaoblené a môžu byť rovné alebo zahnuté. Majú vysokú zaťažiteľnosť a pevnosť v ohybe.
                        Sú navrhnuté na montáž bez akéhokoľvek ďalšieho opracovania do posteľných, kreslových alebo gaučových rámov.
                        Pozri obrázok  (*1).
                     
                     
                        4421 99 99
                     
                     
                        Zatriedenie je určené všeobecnými pravidlami 1 a 6 na interpretáciu kombinovanej nomenklatúry a znením číselných znakov KN 4421, 4421 99 a 4421 99 99.
                        Zatriedenie do položky 9401 alebo 9403 ako časti a súčasti nábytku je vylúčené, keďže po prvé nie je možné určiť, či lamely sú výlučne/konkrétne určené na montáž do rámov výrobkov položky 9401 alebo do rámov výrobkov položky 9403. Do 94. kapitoly patria len časti a súčasti tovaru položiek 9401 a 9403, ak sú identifikovateľné svojím tvarom alebo ďalšími špecifickými prvkami ako časti a súčasti navrhnuté výlučne alebo hlavne pre výrobok týchto položiek [pozri aj vysvetlivky k harmonizovanému systému (vysvetlivky HS) k 94. kapitole, časti a súčasti].
                        Po druhé, lamely netvoria časti postelí, kresiel alebo gaučov, ale keďže sú navrhnuté na montáž do ich rámov, tvoria časti matracových podložiek položky 9404. Podľa poznámky 3 B) k 94. kapitole matracové podložky predkladané samostatne sa nemajú, okrem iného, zatrieďovať do položky 9401 alebo 9403 ako časť alebo súčasť tovaru. Keďže sa položka 9404 nevzťahuje na „časti a súčasti“, ale len na kompletné výrobky, zatriedenie do tejto položky je takisto vylúčené.
                        Lamely sú vzhľadom na svoje objektívne charakteristické vlastnosti (spárované rozmery, zaoblené hrany, povrchová úprava, vysoká zaťažiteľnosť a pevnosť v ohybe) rozpoznateľné ako časti rámov. Boli opracované takým spôsobom, ktorý im dal podstatný charakter inej položky (výrobky z vrstvených dosiek) (pozri aj vysvetlivky HS k položke 4412, druhý odsek). Zatriedenie do položky 4412 ako vrstvené dosky je preto vylúčené.
                        Lamely sa preto majú zatriediť podľa ich základného materiálu pod číselný znak KN 4421 99 99 ako ostatné výrobky z dreva.
                     
                  
               
            
               (*1)  Obrázok má len informačný charakter.